b"\n_START_ARTICLE_\nSant Gen\xc3\xads d'Orriols\n_START_SECTION_\nDescripci\xc3\xb3\n_START_PARAGRAPH_\nSituada a la part m\xc3\xa9s alta del nucli urb\xc3\xa0 del poble d'Orriols, ubicat al sud del terme de B\xc3\xa0scara al qual pertany._NEWLINE_Temple d'una sola nau amb absis semicircular sobreal\xc3\xa7at cap\xc3\xa7at a llevant i capelles laterals. La volta de la nau \xc3\xa9s de can\xc3\xb3, lleugerament apuntada i refor\xc3\xa7ada per un arc toral al centre del temple. L'absis s'obre a la nau mitjan\xc3\xa7ant un doble plec de mig punt en gradaci\xc3\xb3, i est\xc3\xa0 cobert amb volta de quart d'esfera. Al centre hi ha una petita finestra de doble biaix i arcs de punt rod\xc3\xb3. Les capelles laterals, bastides entre els segles XVII i XVIII, estan cobertes amb voltes d'arestes i voltes rebaixades amb llunetes. El cor, als peus de la nau, est\xc3\xa0 bastit amb volta rebaixada. Els murs presenten el parament de pedra original vist, mentre que les capelles i el cor estan arrebossades i pintades de blanc. A l'exterior, l'esgl\xc3\xa9sia presenta un mur sobreal\xc3\xa7at constru\xc3\xaft damunt del temple rom\xc3\xa0nic original, a manera de fortificaci\xc3\xb3, el qual presenta petites espitlleres bastides amb maons i algunes finestres rectangulars. Entre el parament original i l'obra sobreal\xc3\xa7ada destaca un fris de dents de serra, situat sota el r\xc3\xa0fec dels murs laterals i de l'absis. La fa\xc3\xa7ana principal presenta una porta d'acc\xc3\xa9s rectangular emmarcada amb carreus de pedra, amb la llinda datada l'any 1861. Damunt seu hi ha un petit roset\xc3\xb3 centrat i, coronant la fa\xc3\xa7ana, un campanar de cadireta restitu\xc3\xaft format per dues obertures de mig punt. L'antiga espadanya de tres pilastres encara \xc3\xa9s visible, tot i que est\xc3\xa0 tapiada._NEWLINE_La construcci\xc3\xb3 original \xc3\xa9s bastida amb carreus ben tallats disposats en filades, mentre que l'obra de fortificaci\xc3\xb3 \xc3\xa9s de pedra sense treballar i fragments de material constructiu. A l'interior del temple, els paraments combinen l'obra vista amb el revestiment arrebossat i emblanquinat._NEWLINE_Per accedir al temple cal pujar unes escales integrades al tal\xc3\xbas del desnivell, el qual ha estat arrebossat i decorat amb motius vegetals. En un dels extrems del tal\xc3\xbas hi ha un pou circular.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia parroquial de Sant Gen\xc3\xads \xc3\xa9s esmentada l'any 1066. Posteriorment, l'any 1083, Bernat Bernat fa donaci\xc3\xb3 al monestir de Santa Maria de Vilabertran del ter\xc3\xa7 de la coromina Sala, situada dins la parr\xc3\xb2quia de Sant Gen\xc3\xads._NEWLINE_El delme de la parr\xc3\xb2quia el tenien els senyors del castell d'Orriols. L'any 1226 el tenia Pere d'Orriols i el 1323, Bernat d'Orriols._NEWLINE_Per la visita pastoral del 1508 sabem que encara existien els dos altars bastits a l'edat mitjana, Sant Gen\xc3\xads i Santa Maria. L'any 1514 s'incorpor\xc3\xa0 un nou altar dedicat a Sant Antoni i Sant Sebasti\xc3\xa0, el 1557 un altre als sants Cosme i Dami\xc3\xa0 i, per \xc3\xbaltim, un altar dedicat a la Verge del Roser l'any 1599. En aquesta \xc3\xa8poca tamb\xc3\xa9 va caldre reparar el cor (1573) i, posteriorment, l'any 1626 es va refer la volta del temple per problemes de degoters._NEWLINE_L'any 1717 es canvia l'advocaci\xc3\xb3 de l'altar de Santa Maria per la Verge del Remei, el qual perdura durant tota la cent\xc3\xbaria. Durant el segle XIX es reform\xc3\xa0 la portada. L'any de la remodelaci\xc3\xb3, el 1861, figura a la llinda de la porta d'acc\xc3\xa9s."